Diari Oficial de la Generalitat Valenciana


Sumari del DOGV 4646, del 09-12-2003 (2003/12778)

ORDE de 2 de desembre de 2003, de la Conselleria d'Agricultura, Pesca i Alimentació, per la qual s'establixen les ajudes als apicultors amb motiu de l'aplicació del Decret 23/2003.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   4646

Data del DOGV
:   09-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/12647


Data del document
:   02-12-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * ajuda pública
    * apicultura
    * agres
    * ajuda a l'agricultura
    * mel

ORDE de 2 de desembre de 2003, de la Conselleria d'Agricultura, Pesca i Alimentació, per la qual s'establixen les ajudes als apicultors amb motiu de l'aplicació del Decret 23/2003. [2003/X12951]
  
En el Decret 23/2003, d'11 de març, del Govern Valencià, sobre mesures per limitar la pol·linització encreuada entre plantacions de cítrics, es va prohibir l'assentament de ruscs a menys de 5 quilòmetres de les plantacions de cítrics. En compensació pel lucre cessant, en l'article únic de la dita norma es preveu la possibilitat d'una ajuda indemnitzadora als apicultors. En el decret es fixa l'aplicació íntegra de la norma de l'exercici anterior en la qual s'establia la quantia màxima de l'ajuda per rusc. Van quedar pendents d'establir les condicions de la concessió.
  
Els apicultors més perjudicats per esta mesura van ser els que habitualment despleguen la seua activitat en les plantacions de cítrics per obtindre mel de flor del taronger o per produir nuclis per a la venda. Per això, han de ser compensats amb una quantia superior. La resta d'apicultors també han vist minvades les seues possibilitats de recol·lectar mel, en reduir-se les flors disponibles, ja que els ruscs que habitualment es troben a la zona citrícola es van traslladar a unes altres àrees i competiren per les floracions disponibles, escasses en altres zones en el mateix període de l'any.
  
Per això, vista la proposta del director general d'Investigació i Innovació Agrària i Ramaderia, en l'exercici de les funcions que tinc atribuïdes
  
ORDENE
  
Article primer
  
Es convoquen les ajudes d'indemnització econòmica directa als apicultors, establides en el Decret 23/2003, d'11 de març, del Govern Valencià, sobre mesures per a limitar la pol·linització encreuada entre plantacions de cítrics.
  
Article segon
  
Poden ser beneficiaris d'estes ajudes els titulars d'explotacions apícoles inscrits en el Registre d'Explotacions Apícoles de la Comunitat Valenciana amb data 1 de gener de 2003, sempre que complisquen les condicions següents:
  
a) Que incloguen en la seua explotació un mínim de 5 ruscs.
  
b) Que acrediten les condicions exigides en l'article tercer.
  
Queden exclosos d'este règim d'ajuda aquells apicultors que mantinguen o instal·len ruscs a una distància inferior de cinc quilòmetres de les plantacions de cítrics, establida en el Decret 23/2003, o a la distància fixada en l'article 3 del mateix decret per a determinades àrees agrícoles, i així es comprove pels servicis de l'administració en els controls realitzats a l'efecte. També s'exclouen d'este règim d'ajudes els ruscs que es beneficien de l'excepció recollida en l'article 2 del decret mencionat, en què es permet l'assentament de ruscs en determinades condicions.
  
Article tercer
  
Els apicultors podran presentar les seues sol·licituds d'ajuda a les oficines de la Conselleria d'Agricultura, Pesca i Alimentació o als altres llocs i de les formes a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini dels 30 dies naturals següents a la publicació d'esta orde, emprant el model que s'acompanya com a annex.
  
Amb la sol·licitud, que serà única per cada titular d'explotació agrícola, caldrà adjuntar els documents següents:
  
a) Document nacional d'identitat.
  
b) Full de manteniment de tercers.
  
c) Si és procedent, les factures que acrediten totes les vendes de mel de cítrics corresponents a algun dels anys següents: 1997, 1998, 1999 i/o 2000. Podran aportar-s'hi també factures dels mateixos anys que acrediten la venda de nuclis, valorant un nucli a raó de 10 kg de mel. Els apicultors incorporats a l'activitat durant la campanya de 1999 o 2000 en el marc de les ajudes a jóvens agricultors establides en el Reial Decret 204/96, de 9 de febrer, sobre millores estructurals i modernització d'explotacions agràries (BOE núm. 36, de 10.2.96) podran substituir les factures pels càlculs prevists en l'article 5. Així mateix, els apicultors que ho desitgen podran sol·licitar que s'utilitze la documentació aportada pels interessats per a les ajudes concedides per esta mateixa causa en l'exercici 2001; en este cas se'ls eximirà d'aportar la documentació indicada en este apartat.
  
d) Documents acreditatius de trobar-se al corrent de les obligacions tributàries i davant la Seguretat Social.
  
Els impresos normalitzats per a acomplir els diferents tràmits descrits anteriorment es poden trobar en els llocs de tramitació, els centres PROP o el web de la Generalitat Valenciana (http://www.gva.es).
  
Article quart
  
Les ajudes es concediran per rusc inscrit en el Registre d'Explotacions Apícoles de la Comunitat Valenciana amb data 31 de gener de 2003, sempre que la xifra resultant no supere la dels ruscs inscrits amb data 31 de gener de 2001, tal com s'assenyala en el Decret 23/2003, amb el criteri següent:
  
- Ruscs de titulars d'explotacions apícoles que hagen acreditat la venda de mel de flor del taronger o de nuclis durant els anys 1997, 1998, 1999 i/o 2000, a raó de fins a 28 euros.
  
- Ruscs de la resta de titulars d'explotacions apícoles a raó de fins a 14 euros.
  
Article cinqué
  
Les ajudes es concediran per un import total de 5.410.000 € a càrrec de la línia T1788000 del programa 714.80, Desenrotllament i Millora de la Ramaderia, dels pressuposts de la Generalitat Valenciana per a l'exercici 2004. Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les ajudes estarà condicionada a la existència en els pressuposts de 2004 de crèdit adequat i suficient per a això.
  
Així mateix, segons l'orde mencionada, tots els actes dictats s'entendran condicionats al fet que, en dictar-se resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
  
En cas que les ajudes sol·licitades superen els fons disponibles, se'n prorratejarà l'import proporcionalment a les quantitats resultants de l'aplicació del procediment que s'explica a continuació. Per al càlcul de la subvenció a concedir a cada apicultor, es realitzaran les operacions següents: se sumarà la mel de cítrics obtinguda, la venda de la qual ha sigut justificada mitjançant factura, en l'exercici econòmic que resulte més favorable per a l'apicultor, considerant com a base 1997, 1998, 1999 o 2000; esta quantitat es dividirà pel nombre de ruscs inscrits en el Registre d'Explotacions Apícoles de la Comunitat Valenciana amb data 31 de gener de l'any elegit, d'on resultarà la mitjana de mel produïda per rusc. En el cas de venda de nuclis, s'entendrà que un nucli equival a 10 quilograms de mel.
  
Als apicultors incorporats a l'activitat durant la campanya 1999 i/o 2000 en el marc de les ajudes a jóvens agricultors establides en el Reial Decret 204/1996 i que ho sol·liciten expressament, se'ls calcularà la producció d'acord amb els mòduls establits en l'annex A de l'Orde de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, de 8 de juny, per a la millora i modernització de les estructures de producció de les explotacions agràries, i amb el preu mitjà de venda de mel de flor del taronger, obtingut de les factures aportades en el conjunt d'expedients de sol·licitud de l'ajuda.
  
La mitjana de mel produïda per rusc s'utilitzarà com a base per calcular l'import de l'ajuda a concedir a cada apicultor:
  
· Quan esta mitjana siga igual o superior a 10 quilograms per rusc, l'import es calcularà multiplicant el nombre de ruscs inscrits en el registre mencionat amb data 31 de gener per 28 euros.
  
· Quan esta mitjana siga igual o major a 5 i menor de 10, l'import es calcularà multiplicant el nombre de ruscs inscrits en el registre mencionat amb data 31 de gener per 25 euros.
  
· Quan esta mitjana siga igual o major a 1 i menor de 5, l'import es calcularà multiplicant el nombre de ruscs inscrits en el registre mencionat amb data 31 de gener per 19 euros.
  
· Quan esta mitjana siga menor d'1, l'import es calcularà multiplicant el nombre de ruscs inscrits en el registre mencionat amb data 31 de gener per 14 euros.
  
Article sisé
  
Les sol·licituds d'ajudes s'hauran de resoldre expressament i notificar-se la resolució en el termini màxim de tres mesos des de la finalització del termini de presentació de sol·licituds, i s'entendran denegades en un altre cas.
  
DISPOSICIÓ ADDICIONAL
  
Es delega en el director general d'Investigació i Innovació Agrària i Ramaderia la resolució de concessió i el pagament de les sol·licituds presentades a l'empara d'esta orde. La instrucció del procediment es realitzarà als servicis territorials.
  
DISPOSICIONS FINALS
  
Primera
  
S'autoritza el director general d'Investigació i Innovació Agrària i Ramaderia perquè dicte les disposicions necessàries per al desplegament i l'aplicació de la present orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 2 de desembre de 2003.
  
La consellera d'Agricultura, Pesca i Alimentació,